1АБДУРАШИД. Вайн декхар бахьанаш лелор ду. Ткъа жам1 сийлахьчу Аллах1ехь ду. Схьадуьйлу, охьалахло вай. (Эццахь генахьуо даьллачу герзан г1овг1а хеза). Хезирий шуна? Шун ма-хаъара, лахенца баьлла т1ом вайн юьртана гергаг1ерташ бу. Хьалхалераниг г1ан хоьтуьйтуш ирча бу боху х1ара т1ом. Хийла бехк-гуьнахь доцу адамаш дайина салташа аьлча а, оцу хьерадоьвллачу ж1аьлеша. Нах суна т1е оьху, воккха ву бохуш. Хан д1аяларх сан нахана дала хьекъал дац. Исраил, хьо бусалба дешар дешна, 1илма 1амийна стаг а ву. Ткъа х1ара Ауд Москвахь дуьненан 1илма 1амийна ву. Вайн юьртара лахенца боьду некъ д1акъовлале, шуьшиъ охьа а вахана, цигахь болчу вайн хьекъал долчу, лераме нахах дагаваьлча бакъахьа хета суна. Х1инца шуьшинга а ладуг1ур ду-кх ас.